Katujen tukkimisesta tulossa tapa – Poliisi: Tapahtuman järjestäjä maksaa terroriuhkaan varautumisen

Katuja tukkivista raskaista ajoneuvoista saattaa tulla tavallinen näky isoissa yleisötapahtumissa. Helsingin poliisin ylikomisario Jere Roimu toteaa, että varautuminen siihen, ettei väkijoukkoon päästä ajamaan kuorma-autolla, näyttää tulleen jäädäkseen. Eilen lauantaina poliisi tukki Tapparan voitonjuhlien aikaan Tampereen Keskustorille johtavia katuja raskain ajoneuvoin. Samalla tapaa toimii Helsingin poliisi vapun juhlissa Helsingin ydinkeskustassa esimerkiksi Havis Amandan patsaan lakituksen aikaan. Raskaita ajoneuvoja käytettiin katujen tukkeina Helsingissä jo myös pääsiäisvaellusten aikana. Näin poliisi pyrki varmistamaan, ettei väkijoukkoon päästä ajamaan autolla, kuten Tukholmassa, Berliinissä ja Nizzassa on viime aikoina tehty. Ylikomisario Roimu sälyttää vastuun turvallisuudesta kuitenkin ensisijaisesti tapahtumien järjestäjille. Se tarkoittaa, että myös turvallisuudesta huolehtimisen kustannukset kantaa järjestäjä. - Ei se niin mene, että järjestetään vaikkapa iso konsertti ja viranomaiset huolehtivat turvallisuudesta. Järjestäjä vastaa kaikista tapahtuman vaatimista kustannuksista, Roimu terottaa ja myöntää, että voi siinä niinkin käydä, että joitakin tapahtumia ei sitten pystytä kohonneiden kustannusten vuoksi enää järjestämään. - Esimerkiksi jalkapallo-otteluissa on 1–1,5 vuoden ajan ollut aiempaa enemmän häiriöitä. Niinpä poliisi on määrännyt palkattavaksi lisää järjestyksenvalvojia. Järjestäjä on maksanut tämän. Vaikka raskaita ajoneuvoja nyt tuodaankin yleisötapahtumia turvamaaan, ylikomisario Jere Roimu tähdentää, että mitään erityistä terroriuhkaan viittavaa ei ole poliisin tiedossa. - Poliisi yrittää varautua kaikkiin mahdollisuuksiin, joita kadulla ja suurissa yleisötapahtumissa voi tulla eteen. Tämä on niistä yksi asia, johon pitää viimeaikaisten tapahtumien perusteella varautua, Roimu lausuu. Helsingissä poliisin painopistealue on ydinkeskustassa. Liikkuvissa kohteissa, kuten mielenosoitusmarsseilla, turvallisudesta ei tietenkään pystytä huolehtimaan raskain estein. Katujen tukkimisesta huolimatta pelastusajoneuvojen ja muunkin liikenteen pitää tarvittaessa päästä liikkumaan tapahtuma-alueelle ja sieltä pois. - Tähän on erilaisia keinoja. En kuvaa niitä tarkemmin, mutta eivät ne salaisuuksia ole. Jokainen kadunkulkija ne viritykset kyllä varmasti huomaa.